Πάμε Πακέτο

Πάμε Πακέτο είναι μία ελληνική τηλεοπτική εκπομπή reality που μεταδόθηκε από τον τηλεοπτικό σταθμό Alpha TV από τις 15 Φεβρουαρίου του 2006 μέχρι τις 29 Ιουνίου του 2019. Την εκπομπή δημιούργησε και παρουσίασε η δημοσιογράφος και τηλεπαρουσιάστρια Βίκυ Χατζηβασιλείου.

Το concept της εκπομπής είναι η αποστολή ενός πακέτου από ένα πρόσωπο προς ένα άλλο με σκοπό την μεταξύ τους συνάντηση μετά από κάποιο χρονικό διάστημα. Σε περίπτωση που το πρόσωπο που δέχεται ένα πακέτο θέλει να έρθει σε επαφή με τον άγνωστο, μέχρι εκείνη τη στιγμή παραλήπτη, πηγαίνει στο πλατό της εκπομπής όπου συναντά τον αποστολέα με τον οποίο τους συνδέει κάποια σχέση από το παρελθόν.

Η εκπομπή προβαλλόταν σε εβδομαδιαία βάση από τον τηλεοπτικό σταθμό Alpha TV για 14 τηλεοπτικές σεζόν. Η προβολή της εκπομπής γινόταν στην prime time ζώνη του σταθμού.

Δομή 
Το Πάμε Πακέτο φέρει κοινά στοιχεία με την αμερικάνικη εκπομπή The package. Σύμφωνα με αυτή, στην εκπομπή μπορεί να λάβει μέρος ο οποιοσδήποτε τηλεθεατής που επιθυμεί να έρθει σε επαφή με ένα δικό του πρόσωπο, με το οποίο ωστόσο έχει χάσει επαφή. Η εκπομπή λοιπόν αναλαμβάνει το ρόλο της αναζήτησης του προσώπου αυτού με σκοπό να το φέρει στο πλατό της εκπομπής. Οι σχέσεις μεταξύ των δύο μερών, του αποστολέα και του παραλήπτη, είναι συνήθως οικογενειακές, κοινωνικές ή φιλικές. Ο ταχυδρόμος της εκπομπής, έχοντας τα στοιχεία σχετικά με την τοποθεσία διαμονής του παραλήπτη τον βρίσκει και του παραδίδει ένα κλειδί. Το κλειδί αυτό ανοίγει ένα πακέτο που βρίσκεται στο πλατό της εκπομπής. Αν το πρόσωπο που παραλάβει το κλειδί επιθυμεί να έρθει στη εκπομπή έχει τη δυνατότητα να ξεκλειδώσει το πακέτο. Μέσα σε αυτό βρίσκει ένα αντικείμενο που ανήκει στον αποστολέα, που μέχρι εκείνη τη στιγμή δε γνωρίζει. Με την παρουσία του παραλήπτη στην εκπομπή οι δύο πλευρές έρχονται ξανά σε επαφή μετά από καιρό. Σε αντίθετη περίπτωση, αν δηλαδή ο παραλήπτης δε δεχτεί να έρθει στο πλατό, δεν μπορεί να μάθει ποιο είναι το πρόσωπο που τον αναζητά.

Παραγωγή και ανάπτυξη 
Τον Οκτώβριο του 2004, ο τηλεοπτικός σταθμός Alpha TV ξεκίνησε να μεταδίδει μία εκπομπή με παρόμοιο concept στο πρόγραμμά του με παρουσιάστρια τη Βίκυ Χατζηβασιλείου. Το όνομα της εκπομπής ήταν Έχεις Γράμμα και βασιζόταν σε ξένο φορμάτ. Η εκπομπή σημείωσε μεγάλη επιτυχία και έτσι ο σταθμός την ανανέωσε για δεύτερη σεζόν τη χρονική περίοδο 2005-2006. Η εκπομπή έκανε πρεμιέρα για δεύτερη χρονιά τον Οκτώβριο του 2005. Τον Ιανουάριο του 2006, κι ενώ η εκπομπή μεταδιδόταν κανονικά στο πρόγραμμα του σταθμού, ο τηλεοπτικός σταθμός ANT1 αγόρασε τα δικαιώματα του ξένου φορμάτ με σκοπό να προβάλλει την εκπομπή Έχεις Γράμμα στο πρόγραμμά του άμεσα. Έτσι τον ίδιο μήνα η εκπομπή Έχεις Γράμμα διακόπηκε απότομα από τον Alpha TV και ξεκίνησε να μεταδίδεται από τον ANT1.

Ο τηλεοπτικός σταθμός Alpha TV πρότεινε στη Βίκυ Χατζηβασιλείου την συνέχιση της μεταξύ τους συνεργασίας και τη δημιουργία μίας νέας παρόμοιας εκπομπής. Έτσι, σε σύντομο χρονικό διάστημα σχεδιάστηκε το Πάμε Πακέτο. Η εκπομπή προβλήθηκε για πρώτη φορά στις 15 Φεβρουαρίου του 2006. Το Πάμε Πακέτο σημείωσε μεγάλη επιτυχία από άποψη τηλεθέασης ενώ θεωρήθηκε ένα από τα δημοφιλέστερα προγράμματα εκείνης της σεζόν. Ο σταθμός ανανέωσε την εκπομπή δεύτερη σεζόν τον Απρίλιο του ίδιου έτους.

Ιστορικό

Προβολή 
Η πρώτη σεζόν της εκπομπής μεταδιδόταν κάθε Τετάρτη. Από τον Σεπτέμβριο του 2006 μέχρι τον Δεκέμβριο του ίδιου έτους, το Πάμε Πακέτο προβαλλόταν κάθε Δεύτερα. Από τον Ιανουάριο του 2007 μέχρι τον Ιούνιο του 2017 η μετάδοση της εκπομπής γινόταν την Πέμπτη. Τη σεζόν 2017-2018 η μέρα προβολής άλλαξε και γινόταν πλέον την Τετάρτη το βράδυ. Κατά την τελευταία σεζόν της εκπομπής η μετάδοση γινόταν το Σάββατο.

Διάρκεια 
Κατά τη διάρκεια των τριών πρώτων κύκλων της εκπομπής, η διάρκειά της ήταν 60 λεπτά ανά επεισόδιο. Από το 2008 μέχρι το 2019 κάθε επεισόδιο διαρκούσε 120 λεπτά.

Αξιοσημείωτα γεγονότα 
 Το 2008, τρία κορίτσια από τα παιδικά χωριά sos ήταν οι αποστολείς ενός πακέτου προς τον συγγραφέα Ευγένιο Τριβιζά. Ο συγγραφέας βρέθηκε στο πλατό της εκπομπής για να μάθει ποιος στέλνει το πακέτο. Ο λόγος της αποστολής του ήταν για να γνωρίσουν τα τρία κορίτσια τον αγαπημένος τους παιδικό συγγραφέα από κοντά.

 Το 2009, ο ηθοποιός και σκηνοθέτης Μάρκος Σεφερλής έστειλε "πακέτο" στην επί 7 χρόνια σύντροφο του και ηθοποιό Έλενα Τσαβαλιά με την οποία έχουν αποκτήσει ένα γιο. Ο λόγος αυτής της αποστολής του πακέτου στη Τσαβαλιά, ήταν για να της κάνει πρόταση γάμου μετά από χρόνια σχέσης και τη δημιουργία οικογένειας. Η ηθοποιός δέχτηκε και παντρεύτηκαν λίγο καιρό μετά.

 Το 2010, η ηθοποιός Μπέσυ Μάλφα δέχτηκε "πακέτο" από άγνωστο αποστολέα. Όταν βρέθηκε στο πλατό έμαθε πως αυτοί που τις στέλνουν το πακέτο ήταν δύο μητέρες και δύο παιδιά από το Κόσοβο που είχαν δεχτεί τη βοήθεια της ηθοποιού, όταν περνούσαν δύσκολες στιγμές.

 Το 2015, η παρουσιάστρια και ραδιοφωνική παραγωγός Μαρία Ηλιάκη έστειλε ένα ιδιαίτερο για αυτήν πακέτο. Πιο συγκεκριμένα, η παραλήπτρια του πακέτου της ήταν μία νοσοκόμα που φρόντιζε την μητέρα της παρουσιάστριας πριν φύγει από τη ζωή και σκόπευε να την ευχαριστήσει δημόσια για τη βοήθειά της σε αυτές τις ιδιαίτερες στιγμές της.

 Το 2019, λίγο πριν το Πάσχα, ο τραγουδιστής Λευτέρης Πανταζής δέχτηκε ένα πακέτο με σκοπό να βρεθεί στην εκπομπή. Οι τέσσερις γυναίκες που έστειλαν το πακέτο ήταν πνευματικά παιδιά του τραγουδιστή που ωστόσο για αρκετά χρόνια δεν είχαν επαφές μαζί του.

Τερματισμός της εκπομπής 
Τον Αύγουστο του 2019, ενώ είχε ήδη ολοκληρωθεί η 14η σεζόν της εκπομπής, ο τηλεοπτικός σταθμός Alpha TV αποφάσισε να σταματήσει τη μετάδοση της εκπομπής κι έτσι δεν την ανανέωσε για 15η σεζόν.

Επισκόπηση εκπομπής

Παραπομπές 

Ελληνικά ριάλιτι σόου του Alpha
Τηλεοπτικές εκπομπές
Ελληνικές τηλεοπτικές εκπομπές